FI Euroopan unionin virallinen lehti C 209/29

Kanne 9.6.2008 — Euroopan yhteisöjen komissio v. Helleenien tasavalta

(Asia C-248/08)

(2008/C 209/44)

Oikeudenkäyntikieli: kreikka

Asianosaiset

Kantaja: Euroopan yhteisöjen komissio (asiamiehet: Eleni Tserepa-Lacombe ja A. Markoulli)

Vastaaja: Helleenien tasavalta

Vaatimukset

— On todettava, että Helleenien tasavalta ei ole noudattanut muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3.10.2002 annetun asetuksen (EY) N:o 1774/2002 (1) 4 artiklan 2 kohdan a ja c alakohdan, 5 artiklan 2 kohdan c alakohdan, 6 artiklan 2 kohdan b alakohdan ja 10, 11, 12, 13, 14, 15, 17, 18 ja 26 artiklan mukaisia velvoitteitaan

— Helleenien tasavalta on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Komissio vaatii kanteessaan yhteisöjen tuomioistuinta toteamaan, että Helleenien tasavalta ei ole noudattanut muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3.10.2002 annetun asetuksen (EY) N:o 1774/2002 (jäljempänä asetus N:o 1774/2002) 4 artiklan 2 kohdan a ja c alakohdan, 5 artiklan 2 kohdan c alakohdan, 6 artiklan 2 kohdan b alakohdan ja 10, 11, 12, 13, 14, 15, 17, 18 ja 26 artiklan mukaisia velvoitteitaan. Todettakoon, että käsiteltävänä oleva kanne liittyy kahteen jäsenyysvelvoitteiden noudattamatta jättämistä koskevaan menettelyyn (menettelyt 2001/5217 ja 2006/2221), jotka perustuvat siihen, että Helleenien tasavalta ei ole noudattanut kyseisen asetuksen edellä mainittujen artiklojen mukaisia velvoitteitaan.

Asetuksessa säädetään erityisesti, että eläinjätteet on viipymättä kerättävä, kuljetettava ja tunnistemerkittävä, minkä jälkeen ne on hävitettävä sen jälkeen, kun ne on käsitelty tavalla, josta asetuksessa säädetään sen mukaan, mihin luokkaan ne kuuluvat (4 artiklan 2 kohdan c alakohta, 5 artiklan 2 kohdan c alakohta ja 6 artiklan 2 kohdan b alakohta). Samalla tavoin säädetään menettelystä, jota on noudatettava erikseen määritellyn riskiaineksen hävittämisestä suoraan polttamalla (4 artiklan 2 kohdan a alakohta). Lisäksi asetuksessa N:o 1774/2002 säädetään hyväksymisen edellytyksistä siltä osin kuin kysymys on jätteiden käsittelylaitoksista, väliasteen laitoksista, varastointilaitoksista, poltto- ja rinnakkaispolttolaitoksista, luokkaan 1 ja luokkaan 2 kuuluvien ainesten käsittelylaitoksista, luokkaan 2 ja luokkaan 3 kuuluvien öljykemian tuotteiden käsittelylaitoksista sekä biokaasu- ja kompostointilaitoksista (10–15 artikla). Asetuksessa N:o 1774/2002 määritellään edellytykset, jolla toimivaltainen viranomainen hyväksyy luokkaan 3 kuuluvan aineksen käsittelylaitokset sekä lemmikkieläinten ruokia valmistavat laitokset ja tekniset laitokset (17 ja 18 artikla). Asetuksen mukaan toimivaltaisen viranomaisen on säännöllisin väliajoin suoritettava tarkastuksia ja valvontaa tiettyjen vahvistettujen kriteerien mukaisesti sen varmistamiseksi, että näitä säännöksiä noudatetaan, ja toteuttava tarvittavat toimenpiteet, jos säännöksiä ei noudateta (26 artikla).

Komissio toteaa useiden komission elintarvike- ja eläinlääkintätoimiston laatimien lausuntojen perustella, että Helleenien tasavalta ei ole perustellussa lausunnossa eikä täydentävässä perustellussa lausunnossa asetetun määräajan päätyttyä eikä myöhemminkään antanut kaikkia säännöksiä ja määräyksiä, joita sen laiminlyönnin korjaaminen ja tätä kautta sille asetuksen N:o 1774/2002 edellä mainittujen säännösten mukaisten velvoitteiden noudattaminen edellyttää.

Komission elintarvike- ja eläinlääkintätoimiston virkamiehet tekivät vuonna 2004 useita virkamatkoja Kreikkaan ja totesivat, että asetuksen N:o 1774/2002 säännöksiä ei noudateta. Huolimatta siitä, että voitiin todeta, että elintarvike- ja eläinlääkintätoimiston omien toteamustensa perusteella Kreikan viranomaisille antamien suositusten johdosta oli tapahtunut tiettyä edistystä, ja siitä, että lokakuussa 2006 hyväksyttiin erityinen säännöstö asetuksen N:o 1774/2002 noudattamisen ja erityisesti jätteiden käsittelylaitosten hyväksymisen edellyttämien hallinnollisten toimenpiteiden käyttöön ottamisesta, elintarvike- ja eläinlääkintätoimiston tarkastajat totesivat toistuvasti ja paikan päällä viimeisen virkamatkan aikana huhtikuun 2007 lopussa, että Kreikan viranomaiset eivät olleet toteuttaneet kaikkia asetuksen N:o 1774/2002 edellä mainittujen säännösten noudattamisen edellyttämiä toimenpiteitä.

On myös todettava, että se, että edellä mainittuja säännöksiä ei ole pantu täytäntöön tai että ne on pantu vain puutteellisesti täytäntöön, johtuu suurelta osin prefektuuritason viranomaisten yhteistyön tehottomuudesta. Lisäksi kuten ilmenee vastauksista, joita Kreikan viranomaiset antoivat elintarvike- ja eläinlääkintätoimiston tarkastusten aikana tehtyihin toteamuksiin, toimivaltaisten viranomaisten suorittamien tarkastusten täytäntöönpanon ja kansallisessa lainsäädännössä määrättyjen seuraamusten taso eivät turvaa tehokkaasti asetuksen N:o 1774/2002 soveltamista.

(1) EUVL L 273, 10.10.2002, s. 1.